Den moderne tids utvikling på Møhlenpris skjøt fart med den sterke befolkningsveksten i byene på siste del av 1800-tallet. Skipsbyggeriet Mjellem & Karlsen Verft var i 1895 en stor arbeidsplass. Bolignøden i Bergen var tiltagende, og det krevde tiltak. Det ble anlagt kommunal idrettsplass og oppført en rekke leiegårder i raskt tempo under en spekulasjonsbølge, som endte med sammenbrudd i byggebransjen i 1899.